《题张云阶先生遗照》
清代·徐士佳

先生负壮志，仪表殊寻常。双眸秀银海，炯炯含精光。

音响若钟磬，议论生锋铓。清谈倾四座，析理到毫芒。

具此绝俗姿，合称登朝廊。惜哉不得志，早岁困名场。

坎坷历半世，一第四十强。闲居赋潘岳，风化维吾乡。

爱才尤若命，桃李盈门墙。寒士托倚庇，如依慈母旁。

我年十馀岁，先子相携将。隅坐聆謦欬，曾升先生堂。

先生为我言，两家渊源长。昔年尔王父，谈论喜文章。

座上客常满，士气为之扬。今尔年方少，数典其毋忘。

立志在名教，植品如圭璋。文学宗先正，勿学时世妆。

慰勉极周挚，苦口兼热肠。忽忽三十载，人事变沧桑。

遗言犹在耳，先生安可望？世情似转烛，无复见直方。

士风日卑陋，谁为表与坊？滔滔不复反，难言四维张。

所见已如此，向后况可量。展图三太息，俛仰神旁皇。

作者简介：字拙安，光绪丁丑进士，吏部验封司郎中，官至热河兵备道。清廉自矢，鼎革后几不能旋里。热河都统熊希龄赠之以金，始克成行。官谏垣时与同里吴侍御鸿甲并有声。民国初年邑修续志，缪京卿荃孙任总纂，先生任协纂。年七十馀卒。